Amed de grûba ke bi nameyê “Morcelayê Kirmanckî” newe ameye ronayene, aktîvîteyêka bîne organîze kena.
9ê Kanûne de (siba) do Kafeyê Kitaban ê Gilgameşî yo ke Dîclekentê Amedî de yo konserêk bêro viraştene.
Konsero ke hetê Morcelayanê Kirmanckî ra yeno organîze kerdene Celo Boluz bi deyîranê / kilamanê kirmanckî (zazakî) tewrê ci beno. Konser do saet 19.00 de bêro destpêkerene.
Morcelayanê Kirmanckî  aktîvîteya xo ya verêne de şewa wendişê şîîran organîze kerdebî û şewe rê zaf eleqedarîyêka girde ameyebî ramotene.
